सिंगूर से मशीनें हटाने के बाद टाटा समूह ने पंतनगर (उत्तराखंड) स्थित कार्यशाला में नैनो कार के निर्माण का कार्य तेज कर दिया है। बताया जाता है कि दीपावली पर देशभर में नैनो की पहले खेप पंतनगर से ही सप्लाई की जाएगी। हालांकि टाटा के अधिकारी अब भी पंतनगर में नैनो के निर्माण की बात को छुपा रहे हैं। सूत्र बताते हैं कि केन्द्रीय उद्योग मंत्रालय से हरी झंडी मिलने के बाद ही टाटा के अधिकारी यहां नैनो का निर्माण किए जाने का खुलासा करंगे। उल्लेखनीय है कि सिंगूर विवाद को देखते हुए टाटा समूह ने पंतनगर में दो माह पहले से ही ट्रायल पर नैनो कार का उत्पादन शुरू कर दिया था। कार्यशाला में एक दर्जन से अधिक कारों का निर्माण किया गया। ट्रायल सफल रहने से टाटा के अधिकारी काफी उत्साहित थे। इसके बाद ही टाटा समूह के निदेशक रतन टाटा ने बयान जारी किया कि दीपावली से पहले हर हाल में नैनो को बाजार में उतार दिया जाएगा। बताया जाता है कि दीपावली तक इस कार्यशाला में एक हाार कारों का निर्माण हो जाएगा। इन कारों की पहली खेप दीपावली से पहले देशभर के बाजारों में उतारी जाएगी। सूत्र बताते हैं कि टाटा ने पंतनगर में नैनो का उत्पादन शुरू करने के बाद केन्द्रीय उद्योग मंत्रालय से अनुमति मांगी है।